**Să creionăm prefața**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Mă tot gândesc că vara-i pe sfârșite

Și strugurii din vii își schimbă fața,

Septembrie se-apropie cuminte

Rugându-ne să-i creionăm prefața

Poveștii-n care am strivit aluna

Sânului mic, ți-am cercetat curbura,

Fructul oprit, mușcând alene luna

În timp ce mâna-ți mângâia textura

De sus în jos, ce dulce simfonie,

Cu pauze prelungi și-accent pe rimă,

Coboară toamnă-n vii și-n poezie,

Să nu te-nfrupți din ea ar fi o crimă.

- Spre ce tărâm se duc ţipând cocorii

Şi timpul îi urmează? Spune-mi unde

Adoarme veşnicia,'n cupa florii

Sau într-un pom cu roadele rotunde?

Hai la cules, iubite, îndrăzneşte,

Prea plinul toamnei lasă-l să te-mbie

În nopţile când luna-ncet descreşte

Şi trupul meu miroase-a poezie.

Urmează versu',-l ştii pe dinafară,

Doar l-ai silabisit cu buze arse

De setea pasiunii, încă-i vară

Şi te aştept cu storurile trase.

Ioan Grigoraș Liliana Trif